Alls koma tólf samtök að mótmælaaðgerðunum í dag . Vísir / Stefán Óli Nokkur fjöldi er nú saman kominn á Austurvelli þar sem mótmæli fara nú fram undir yfirskriftinni Lýðræði – ekki auðræði . Tólf samtök boðuðu til mótmælanna en þetta er í annað sinn á hálfum mánuði sem boðað er til slíkra mótmæla . Verkalýðshreyfingin er áberandi í hópi mótmælenda og telur Drífa Snædal , forseti ASÍ , að kröfur þeirra samræmast vel áherslum launafólks . Drífa er í hópi ræðumanna í dag ásamt þeim Braga Páli rithöfundi og Þorgerði Maríu Þorbjarnardóttur frá Ungum umhverissinnum . Fjölgað hefur í hópi þeirra sem standa að mótmælunum á Austurvelli , en nú eru hóparnir tólf talsins – samanborið við þá sjö sem mótmæltu spillingu , stjórnarskránni og sjávarútvegsráðherra í lok nóvember . Verkalýðshreyfingin er áberandi í þessum hópi , en bæði VR og Efling setja nafn sitt við mótmælin auk þess sem formaður þess síðarnefnda , Sólveig Anna Jónsdóttir , var meðal ræðumanna á síðustu mótmælum . Boðað var til fyrstu mótmælanna í kjölfar birtingu Samherjaskjalanna svokölluðu og krefjast mótmælendur þess að sjávarútvegsráðherra segi tafarlaust af sér embætti og að Alþingi lögfesti nýja og endurskoðaða stjórnarskrá sem landsmenn sömdu sér og samþykktu í þjóðaratkvæðagreiðslu 2012 . Þá er þess krafist að „ arður af nýtingu sameiginlegra auðlinda landsmanna renni í sjóði almennings til uppbyggingar samfélagsins og til að tryggja mannsæmandi lífskjör allra , “ segir á Facebook-síðu mótmælanna . Samtökin sem standa að mótmælunum í dag eru : Stjórnarskrárfélagið , Efling stéttarfélag , Öryrkjabandalag Íslands , VR stéttafélag , Samtök kvenna um Nýja stjórnarskrá , Gagnsæi , samtök gegn spillingu , Ung vinstri græn , Ungir píratar , Ungir jafnaðarmenn , Ungir sósíalistar og hópur almennra borgara og félagasamtaka .